Η αντιμυλλέριος ορμόνη (ΑΜΗ) ως προγνωστικός παράγων για επίτευξη εγκυμοσύνης σε προγράμματα εξωσωματικής γονιμοποίησης
Authors: Μαντζαβίνος Σπυρίδων 
Published: September 2021

Εισαγωγή: Η αντιμυλλέριος ορμόνη έχει καθιερωθεί στην κλινική πράξη ως ένας αξιόπιστος ποσοτικός δείκτης του ωοθηκικού αποθέματος και χρησιμοποιείται ευρέως ως προγνωστικός δείκτης της ποσοτικής ωοθηκικής απάντησης. Οι περισσότερες μελέτες έχουν δείξει θετική συσχέτιση των τιμών ΑΜΗ ορού με τον αριθμό των ωαρίων που λαμβάνονται μετά από φαρμακευτική διέγερση των ωοθηκών και ιδιαίτερα ισχυρή συσχέτιση με την πτωχή ωοθηκική ανταπόκριση. Θα αναμέναμε ότι η διαθεσιμότητα ενός μεγαλύτερου αριθμού ωαρίων θα συνοδευόταν από υψηλότερα ποσοστά κύησης. Εντούτοις, τα αποτελέσματα των ερευνών για τη σχέση μεταξύ ΑΜΗ και επίτευξης κύησης μετά από προγράμματα εξωσωματικής γονιμοποίησης ήταν μέχρι στιγμής αντικρουόμενα. Πολλές μελέτες παρουσίασαν την ΑΜΗ ως καλό προγνωστικό δείκτη των ποσοστών γέννησης ζώντος νεογνού, ενώ σε άλλες διεπιστώθη ότι η ΑΜΗ δεν έχει σημαντική προγνωστική ικανότητα. Πρόσφατες μετα-αναλύσεις δεν επιβεβαίωσαν τη σχέση αυτή. Το ερώτημα εάν η ΑΜΗ προβλέπει την επίτευξη κύησης μετά από IVF παραμένει.Σκοπός: Διερευνήσαμε την προγνωστική αξία των επιπέδων ΑΜΗ ορού στην επίτευξη κύησης σε γυναίκες που υπεβλήθησαν σε πρόγραμμα εξωσωματικής γονιμοποίησης με τη χρησιμοποίηση βραχέος πρωτοκόλλου ωοθηκικής διέγερσης με GnRH αγωνιστή. Επιπλέον, μελετήσαμε την πιθανή συσχέτιση της ΑΜΗ ορού με το ποσοστό ακύρωσης κύκλων, τον αριθμό ληφθέντων ωαρίων, τον αριθμό ώριμων (ΜΙΙ) ωαρίων, το ποσοστό πτωχής ανταπόκρισης (≤3 ωάρια), τον αριθμό των εμβρύων, το ποσοστό εμβρυομεταφοράς και το ποσοστό γέννησης ζώντων νεογνών.Υλικό-Μέθοδος: Μελετήσαμε 222 υπογόνιμες γυναίκες αναπαραγωγικής ηλικίας που υπεβλήθησαν στην πρώτη προσπάθεια εξωσωματικής γονιμοποίησης, μεταξύ 1ης Ιουνίου 2010 και 31ης Μαρτίου 2016. Εφαρμόσθηκε πολυμεταβλητή λογαριθμική ανάλυση παλινδρόμησης για την αξιολόγηση των συσχετίσεων της ΑΜΗ και της ηλικίας με την κλινική κύηση. Λόγω του μη-γραμμικού προτύπου των συσχετίσεων που εμπλέκουν τις προαναφερθείσες συμεταβλητές, η ηλικία και η ΑΜΗ εισήχθησαν στο μοντέλο σε τεταρτημόρια ως ανεξάρτητες μεταβλητές. Τα χαμηλότερα τεταρτημόρια ετέθησαν ως κατηγορίες αναφοράς. Τέλος, διερευνήθηκε η συσχέτιση μεταξύ επιπέδων ΑΜΗ και ποσοστών κλινικής κύησης ανά ηλικιακό τεταρτημόριο.Αποτελέσματα: 14.9% των κύκλων ακυρώθηκαν, >3 ωάρια ελήφθησαν σε 55.4% των κύκλων και εμβρυομεταφορά έγινε σε 70.7% των περιπτώσεων. Η γέννηση ζώντος νεογνού ήταν το τελικό αποτέλεσμα σε 19.8% των ασθενών, παλινδρόμηση συνέβη σε 4.1% των περιπτώσεων, ενώ στο υπόλοιπο 76,1% του δείγματος της μελέτης δεν επετεύχθη εγκυμοσύνη. Οι συγκεντρώσεις ΑΜΗ ορού συσχετίσθηκαν θετικά με τον αριθμό των ωαρίων, το ποσοστό ακύρωσης, τον αριθμό των εμβρύων, το ποσοστό εμβρυομεταφοράς και το ποσοστό κλινικής κύησης (γέννηση ζώντος νεογνού, παλινδρόμηση) (p<0.001 για όλες τις συσχετίσεις). Οι αναλύσεις των υπο-ομάδων ανά τεταρτημόριο ηλικίας έδειξαν ξεκάθαρα τη συνολική συσχέτιση μεταξύ ΑΜΗ και ποσοστών κλινικής κύησης κατά μήκος όλων των ηλικιακών ομάδων.Συμπέρασμα: Τα επίπεδα ΑΜΗ ορού αποτελούν έναν ισχυρό προγνωστικό δείκτη επίτευξης κύησης σε γυναίκες που υποβάλλονται σε βραχύ πρωτόκολλο ωοθηκικής διέγερσης με GnRH αγωνιστή στο πλαίσιο ενός προγράμματος εξωσωματικής γονιμοποίησης. Διαπιστώνεται επίσης ισχυρή συσχέτιση με το ποσοστό ακύρωσης του κύκλου, τον αριθμό των ωαρίων, την πτωχή ανταπόκριση (≤3 ωάρια), τον αριθμό των εμβρύων, το ποσοστό εμβρυομεταφοράς και το ποσοστό γέννησης ζώντος νεογνού. Η προγνωστική αξία της ΑΜΗ στη μελέτη μας ήταν ισχυρή σε όλες τις ηλικιακές ομάδες.